**Śivadharmottare ṣaḍaṅgavidhir**

**nāma prathamo ’dhyāyaḥ**

namo ’stu tasmai śakalendudhāriṇe

phaṇīndraratnadyutikaṇṭharāgiṇe |

harāya śubhrābhrakapālamāline

vibhinnadaityasphuritaikaśūline || 1 ||

jñānaśaktidharaṃ śāntaṃ kumāraṃ śaṅkarātmajam |

devārisūdanaṃ skandam agastiḥ paripṛcchati || 2 ||

agastir uvāca

bhagavan darśanāt tubhyam antyajasyāpi sadgatiḥ |

saptajanmāni vipraś ca svargād bhraṣṭaḥ prajāyate || 3 ||

tenāsi nātha bhūtānāṃ sarveṣām anukampakaḥ |

ataḥ sarvahitaṃ dharmaṃ saṃkṣepāt prabravīhi me || 4 ||

dharmā bahuvidhā devyai devena kathitāḥ kila |

te ca śrutās tvayā sarve pṛcchāmi tvām ahaṃ tataḥ || 5 ||

kiṃpradhānāḥ śive dharmāḥ śivavākyaṃ ca kīdṛśam |

liṅge ’rcitaḥ śivaḥ kena vidhinā samprasīdati || 6 ||

vidyādānaṃ ca dānānāṃ sarveṣām uttamaṃ kila |

tac ca śrutau dvijendrāṇāṃ nānyeṣāṃ samudāhṛtam || 7 ||

tatpuṇyaṃ sarvavarṇānāṃ jāyate kena karmaṇā |

jñeyaṃ katividhaṃ tac ca vidyādānam anuttamam || 8 ||

kāni puṇyāni kṛtveha gṛhiṇaḥ svargatāḥ punaḥ |

manuṣyalokasambhūtā yogaṃ vindanti śāṅkaram || 9 ||

karmayajñas tapoyajñaḥ svādhyāyo dhyānam eva ca |

jñānayajñaś ca pañcaite mahāyajñāḥ prakīrtitāḥ || 10 ||

eṣāṃ ca pañcayajñānām uttamaḥ katamaḥ smṛtaḥ |

etadyajñaratānāṃ ca pradāne kīdṛśaṃ phalam || 11 ||